La Fageda d'en Jordà es prepara un any més per rebre una important quantitat de visitants que volen veure l'espectacle que ofereix aquest espai natural a la tardor amb el canvi de color de les fulles. Aquesta arribada massiva que es concentra sobretot els caps de setmana, genera cada any problemes de mobilitat perquè els dos aparcaments que hi ha no poden assumir tot el volum de vehicles en moments puntuals, fet que provoca importants cues i situacions de risc entre conductors i vianants, perquè alguns opten per aparcar els vehicles als vorals de la GI-524 que connecta Santa Pau amb Olot. Enguany, el Parc Natural de la Zona Volcànica de la Garrotxa ha reforçat la senyalització que indica els punts més perillosos de la carretera on no es pot aparcar i també s'ha contractat un segon vigilant al pàrquing de Can Serra que estarà a peu de carretera i dirigirà el trànsit quan aquest aparcament estigui complet.  Ahir diumenge la zona de La Fageda d'en Jordà va registrar la primera aglomeració important d'aquesta tardor. Va ser el matí i durant unes dues hores hi va haver retencions de fins a 5 quilòmetres a la C-152 i 3 quilòmetres més a la C-37, que van obligar a haver de muntar un dispositiu policial per regular el trànsit. Des del Parc Natural de la Zona Volcànica de la Garrotxa s'han proposat intentar millorar la mobilitat i la seguretat viària durant els canvis d'estació -primavera i tardor-. que és  quan hi ha més afluència. L'any passat es va registrar un rècord de 2.500 visitants en un sol dia. La falta d'aparcament provoca situacions de risc, com ara que alguns usuaris acabin aparcant al voral i després caminin per l'asfalt fins arribar a lloc mentre hi circulen també vehicles. Per intentar evitar els vehicles mal aparcats al voral, en els pròxims dies es posaran nous senyals de prohibit aparcar en aquells punts més "delicats" al voral de la GI-524, la carretera que connecta Santa Pau amb Olot que permet arribar fins a la fageda. Es vol dissuadir així els conductors de no deixar els vehicles a aquestes zones i evitar problemes de seguretat entre vianants i conductors.  A més a més, des de principis d'octubre el parc ha contractat un segon vigilant a l'aparcament de Can Serra a banda del que hi ha a la guingueta per donar el tiquet de pagament als usuaris. Aquest segon, que es preveu que treballi fins a principis de desembre, s'encarregarà de dirigir el trànsit a peu de carretera en aquells moments en què ja no quedin places. "El que fa és tallar l'entrada a l'aparcament i evitar que els vehicles s'esperin, pensant-se que hi ha places i provocant importants retencions a la carretera", detalla el director del parc, Xavier Puig. També es disposa d'una altre aparcament, el de Santa Margarida, però aquest no sol ser tant problemàtic perquè hi ha més rotació de vehicles. Entre ambdós espais hi ha unes 300 places d'aparcament.  Si amb això no n'hi ha prou, des del parc tenen previst demanar ajut als Mossos d'Esquadra per gestionar millor les possibles aglomeracions i els problemes de trànsit que es puguin generar com ja han fet en nombroses ocasions i tal com va succeir ahir. També compten amb els Agents Rurals, que s'encarreguen de vigilar que es respecten les restriccions de vehicles motor en camins secundaris. Aquells conductors que no segueixin les normes s'exposaran a ser sancionats.  Evitar les hores punta i accedir amb cotxe La Fageda d'en Jordà és un espai emblemàtic al cor d'aquest parc natural a la Garrotxa on es promou el silenci i el gaudi de la natura. Per poder tenir una visita de qualitat, s'aconsella evitar les hores punta, sobretot en cap de setmana. De les deu del matí fins a les dues de la tarda, que és el període de més afluència a la tardor. Així mateix, es recomana arribar fins a aquest espai caminant, després d'aparcar el vehicle a Olot. "És una ruta paisatgísticament molt agraïda i t'estalvia els possibles problemes d'aparcament", afirma Puig.  El projecte tècnic del futur carril per a vianants i bicicletes a finals d'any Aquestes mesures s'han posat en marxa a l'espera que el futur carril per a vianants i bicicletes que s'ha de construir a la zona sigui una realitat. Tal com es va anunciar fa uns mesos des de Territori i Sostenibilitat, es tracta d'un tram de 3,1 quilòmetres que unirà la urbanització de Can Blanch (proper a Can Serra) i l'aparcament de Santa Margarida. En aquests moments, s'està redactant el projecte tècnic en col·laboració amb l'Ajuntament de Santa Pau, el parc i una consultoria i es preveu que estigui acabat de definir a finals d'any. L'adjudicació de les obres –tenen un cost de 800.000 euros- dependrà de la disponibilitat pressupostària de la Generalitat. Des del parc subratllen que és una obra "necessària" i recorden que tindrà continuïtat des de Santa Margarida fins al nucli de Santa Pau. De fet, les obres d'aquest segon tram ja han començat. L'Ajuntament les finançarà a través d'una partida del Pla de Foment de Turisme de la Generalitat. Es calcula que tenen un cost d'uns 70.000 euros.

Summary: Nova senyalització per dissuadir els conductors d'aparcar als vorals de la GI-524 a La Fageda d'en Jordà aquesta tardor


El candidat del PSOE a la presidència del govern espanyol, Pedro Sánchez, ha aprofitat la seva rèplica a la intervenció del president en funcions i líder del PP, Mariano Rajoy, per demanar-li veladament que deixi la primera línia de la política. “Reflexioni si no s’ha convertit en el tap per a la regeneració i la renovació”, ha sentenciat. De la mateixa manera li ha retret que, malgrat haver guanyat les eleccions el 20 de desembre hagi “renunciat i bloquejat el rellotge de la democràcia”. Sánchez ha defensat el seu paper en haver “donat un pas endavant i tenir el coratge” d’intentar la seva investidura, i ha apuntat a Podem i al seu líder, Pablo Iglesias, advertint de nou que el seu ‘no’ en la votació d’aquest dimecres al vespre pot acabar sent “l’única taula de salvació perquè Rajoy segueixi sent president”. El socialista, a més, ha afirmat que la intervenció del líder del PP “referma la necessitat de canviar de govern en el fons i en la forma” i l’ha acusat d’estirar de “l’insult i la desqualificació”.

Summary: Sánchez a Rajoy: “Reflexioni si no s’ha convertit en el tap per a la regeneració i la renovació”


El comitè d'empresa de Ginsa, empresa pública de serveis que penja del Grup Salut de Reus de l'Ajuntament reusenc, ha presentat una demanda contra l'empresa davant del jutjat social de la capital del Baix Camp. El comitè denuncia la retenció "il·legal" de gairebé el 5% dels sous. Segons el comitè, és denunciable tant la retenció -aplicada el 2013 i 2014- que s'hauria d'haver retirat des del 2015, com el tracte desigual que discrimina els més de 250 treballadors de Ginsa a Reus -i fins a 400 al conjunt de la demarcació-, ja que a la resta de societats municipals i al mateix hospital es va treure la retenció i es van retornar els endarreriments. Els treballadors volen que també se'ls aboni la retenció aplicada tots els mesos de l'any 2015 i el que portem d'any. La quantia global es desconeix, però s'estima una mitjana d'uns 1.500 euros per treballador. El comitè, amb majoria de CCOO, ha volgut fer pública la situació a fi de forçar l'empresa a moure fitxa, i sobretot a l'interventor municipal, al qual consideren el màxim responsable del bloqueig per la situació de fiscalització que viu l'Ajuntament. Desenes de treballadors de Ginsa s'han concentrat durant un quart d'hora, forma tranquil·la, a les portes de l'Hospital Sant Joan de Reus per donar suport als membres del comitè, que acaben de presentar, aquest 1 de juliol, la demanda judicial. "No la retirarem si no hi ha acord", ha avisat Carles Bergadà, president del comitè d'empresa de Ginsa, on hi treballa com a oficial administratiu.  A Ginsa, una de les empresa sanitàries investigades en l'entramat d'Innova -un 51% està en mans de l'hospital reusenc-, que porta els comptes i nòmines del centre hospitalari i altres serveis, hi treballen des de personal de la neteja a directius, passant per comercials, un ventall variat d'ocupacions que comparteixen totes la mateixa problemàtica: la retenció del 'decret Rajoy'. El comitè d'empresa de Ginsa, de fet, es va crear recentment -fa aproximadament un any-, en detectar que se seguien mantenint aquestes retallades a la nòmina. Segons el comitè, a més també cal afegir-hi la pèrdua de plusos i objectius. Malgrat que el 19 d'abril s'hauria arribat a un acord amb l'empresa per desencallar la situació, el comitè assegura que l'interventor s'hi va negar en rodó. "Som l'única empresa municipal i del Grup Salut que se'ns manté això, o tots frares o tots lladres, no entenem perquè no se'ns fa cas, no existim; creiem que la situació actual de fiscalització hi té molt a veure", ha afirmat el president del comitè d'empresa. "Però ara sabem, extraoficialment, que hi ha moviments i potser l'interventor cedirà, per la pressió mediàtica", ha apuntat Bergadà.

Summary: Els treballadors de Ginsa de l'Hospital de Reus demanden l'empresa per una retenció "il·legal" del sou


Un estudi encarregat pel Grup Demòcrata a dos professors de la UB qüestiona l'informe de viabilitat de la connexió del tramvia per l'avinguda Diagonal que va presentar l'Ajuntament de Barcelona. Daniel Albalate i Albert Gragera han revisat el càlcul de la rendibilitat social del projecte basant-se en els estudis publicats pel consistori i han denunciat errors metodològics i de dades. També posen de manifest que se subestima la congestió i que s'obvia l'estudi d'una alternativa que els mateixos treballs de l'Ajuntament revelen com l'opció més rendible, la millora de l'actual xarxa d'autobús. El portaveu del Grup Demòcrata, Joaquim Forn, ha reclamat la retirada del projecte i que s'assumeixin responsabilitats polítiques.  "Les metodologies i una part important de les dades s'han utilitzat en gran part amb la intenció d'afavorir l'opció d'unir el tramvia per la Diagonal. Hi ha decisions metodològiques qüestionables i dades que no són prou rigoroses". Així de contundent s'ha expressat Daniel Albalate, un dels autors de l'estudi i professor agregat del Departament d'Econometria, Estadística i Economia Aplicada de la UB.  Al seu parer, "no existeix una legitimitat clara a nivell tècnic per tirar endavant aquest projecte". L'estudi encarregat pel Grup Demòcrata es dedica simplement a analitzar els informes de l'Ajuntament per comprovar si la taxa de retorn social de l'11% que va exhibir l'Ajuntament està realment justificada i argumentada.  L'informe dels dos professors de la UB conclou que hi ha dubtes "més que raonables" sobre la metodologia i les estimacions en les que es basen les conclusions de l'estudi de l'Ajuntament. Identifica "carències importants" de coordinació i problemes metodològics i de dades en alguns apartats crítics de la feina feta, com l'estudi de demanda i l'estudi de trànsit.  Corregint mínimament aquestes dades, calculen que l'índex real de retorn social d'aquesta obra no seria de l'11%, sinó de menys del 3%, un percentatge que fins i tot podria quedar en negatiu en una hipòtesi més pessimista. Per sota del 3% no es considera una xifra acadèmicament rellevant. Sobrevaloració dels estalvis de temps Al seu parer, l'Ajuntament sobrevalora els estalvis de temps en transport públic i alhora menysté la congestió que produirà la unió del tramvia per la Diagonal, amb l'impacte ambiental que això també suposaria. Albalate ha apuntat que l'estalvi de temps en els viatges en transport públic està "sobredimensionat i és molt optimista", perquè molts dels estalvis considerats són tan petits que és fàcil que no siguin molt precisos.  Així, el 90% del temps estalviat net gràcies al projecte d'unió del tramvia es deu a diferències de temps inferiors a 3 minuts, una xifra que els manuals, diuen, consideren qüestionable com a factor a tenir en compte. De fet, el 70% és inferior a un minut.  Pel que fa a la congestió, el professor constata que no hi ha hagut una "valoració rigorosa" de com variaran les velocitats mitges i quin serà l'impacte no només en els carrers més congestionats, sinó a la resta de vies. Tampoc s'ha traslladat aquesta menor velocitat a emissions contaminants. De fet, l'informe de la UB remarca que el mateix consistori admet que només l'1,5% dels beneficis socials que tindria aquest projecte tenen a veure amb contribucions mediambientals, ja que la majoria del retorn està relacionat amb l'estalvi de temps.  No s'estudien alternatives que s'han demostrat més rendibles A més, els professors de la UB posen èmfasi en el fet que l'Ajuntament identifica alternatives al tramvia en els seus estudis que després no desenvolupa ni estudia, tot i que podrien generar moltes més estalvis de temps amb una inversió sensiblement menor. És el cas de la millora de l'actual xarxa d'autobús amb un augment d'un km/h en la seva velocitat comercial, que estalviaria el doble de temps amb un cost infinitament inferior en comparació amb la unió del tramvia. Es podrien adoptar mesures com l'accés al vehicle per totes les portes o la prioritat semafòrica, posen d'exemple. L'estudi també revela que l'Ajuntament menysté i no té en compte costos com per exemple el de les afectacions que patirà la ciutat durant les obres, les emissions que es produiran durant la construcció i el possible sobrecost general de l'obra tenint en copte les desviacions de projectes d'aquesta envergadura.  Forn: "Estudis esbiaixats i poc rigorosos per avalar el projecte del tramvia" El portaveu del Grup Demòcrata, Joaquim Forn, ha constatat que aquest estudi de la UB demostra que els informes de l'Ajuntament són "esbiaixats i poc rigorosos, i que s'han fet amb una intenció clara d'avalar el projecte del tramvia per la Diagonal". "S'ha acabat ja la història d'anar fent estudis per justificar obres que no tenen ni cap ni peus", ha reclamat. Per tot plegat, Forn ha demanat responsabilitats als autors dels informes del consistori però també polítiques, a més d'exigir un cop més la retirada immediata d'un projecte que costaria a la ciutat un mínim de 200 MEUR. També ha reclamat al govern que estudiï realment altres alternatives, com es va comprometre a fer, que permetrien guanyar temps i amb menys costos. Aquest estudi arriba després que la UPC organitzés la setmana passada la conferència internacional 'Tramvia-ciutat', amb la col·laboració del consistori, on experts i responsables de l'Ajuntament, com la mateixa Ada Colau, van defensar aquest mitjà de transport.

Summary: Un estudi de la UB encarregat pel Grup Demòcrata qüestiona l'informe de viabilitat de la unió del tramvia per la Diagonal


El grup socialista a l'Ajuntament de Lleida presentarà una queixa al Consell Editorial del consistori pel que considera un "ús indegut dels recursos municipals", concretament del servei de comunicació institucional, per la publicació d'una nota de premsa d'un acte durant la Diada. En un comunicat, la formació considera que la nota publicada per l'àrea de comunicació de la Paeria, sota el títol 'El Roser torna a concentrar l'ofrena floral amb motiu de la Diada', no fa referència a cap acte institucional en motiu de Diada, sinó a un "acte d'ERC.  D'aquesta manera, el grup municipal socialista ha indicat que informarà de la queixa en la propera Junta de Portaveus perquè considera que l'article "no compleix amb l'equilibri de continguts que ha d'oferir el servei de comunicació de la Paeria", el qual, defensen, "ha de garantir la neutralitat dels escrits, sense cap orientació o tendència".  Per tot plegat, al final del comunicat la formació expressa la seva disconformitat amb el contingut publicat i demana "preservar l'ètica en l'ús del servei de comunicació".

Summary: El PSC presentarà una queixa a la Paeria de Lleida per "ús indegut del servei de comunicació" per un article de la Diada


Assegura que el seu govern està fent “tot el que està a la seva mà” per obtenir la seu ACN Madrid.-El portaveu del govern espanyol, Íñigo Méndez de Vigo, ha assegurat que el govern espanyol està fent “tot el que està a la seva mà” perquè Barcelona esdevingui seu de l’Agencia Europea del Medicament perquè considera que aquesta és una “política d’Estat”. Segons Méndez de Vigo, la ministra de Sanitat, Dolors Montserrat, l’Ajuntament de Barcelona i la Generalitat “s’hi estan deixant la pell” perquè Barcelona “és la ciutat que reuneix les millors condicions per substituir Londres”. Amb tot, ha afirmat que “els últims esdeveniments, la inseguretat creada, les empreses que marxen, la proclamació de repúbliques amb vulneració de l’ordre constitucional no ajuda en absolut a la candidatura”, tot i que “fins l’últim moment seguirem batallant per ella perquè creiem que no és la millor candidata”.

Summary: Méndez de Vigo culpa el procés d’un possible fracàs de la candidatura de Barcelona per a l’Agència del Medicament


L'aeronau venia d'un vol esportiu a la zona i portava una hora i mitja volant ACN Cardedeu.-Els propietaris de l'avioneta que aquest diumenge a la tarda ha fet un aterratge d'emergència en una àrea de descans de l'AP-7 a Cardedeu (Vallès Occidental) no s'expliquen perquè se'ls ha apagat el motor. En declaracions a l'ACN, un dels copropietaris de l'aeronau, Alejandro Gutiérrez, ha detallat que els altres dos propietaris, que anaven a l'interior de l'aparell, "estaven venint d'un vol esportiu a la zona i portaven una hora i mitja volant". "Eren a l'AP-7 una zona on no hi ha cables ni res i han pogut aterrar sense problemes, han tingut molta sort", ha relatat Gutiérrez, que també és pilot. El copropietari ha explicat que no saben què ha passat perquè l'avioneta és nova i "al motor li queda el 80% de vida". Aviació Civil serà qui haurà de determinar quina incidència ha patit el motor de l'aparell, que els Mossos han precintat. Alejandro Gutiérrez sospita "podria haver entrat humitat en el carburador", cosa que atribueix a "causes meteorològiques". "Demà vindrà la inspecció – que la fan mecànics i Aviació Civil- i ens diran exactament que ha passat", ha explicat. Gutiérrez ha detallat que com que "volaven baix la millor determinació amb pista a la vista és aterrar". El pilot ha relatat que "se sol buscar un camp per garantir la seguretat dels pilots". "Han seguit el procediment, han declarat made day i ja està", ha celebrat el copropietari de l'avioneta. El copropietari de l'aparell ha dit que els Mossos els han ajudat a apartar a un costat l'avió. Acte seguit, s'ha procedit a treure tot el combustible de l'aparell i després s'han desmuntat les ales per poder traslladar l'avioneta fins a l'Aeroclub de Catalunya que està a Sabadell. Un trasllat que farà una góndola grua especial.

Summary: Els propietaris de l'avioneta que ha fet un aterratge d'emergència a l'AP-7 no s'expliquen perquè s'ha apagat el motor


El Consell Executiu d'aquest dimarts donarà llum verda a la primera fase de la reobertura de delegacions a l'exterior de la Generalitat, segons ha pogut saber l'ACN. L'aplicació del 155 va suposar l'eliminació de totes les delegacions excepte la de Brussel·les, que es manté oberta però sense delegat. El conseller d'Acció Exterior, Relacions Institucionals i Transparència, Ernest Maragall, confirmarà dimarts que les delegacions que es recuperaran de manera immediata seran les del Regne Unit i Irlanda, Itàlia, Alemanya, Suïssa i els Estats Units. El titular d'Exteriors ha manifestat darrerament la seva intenció que en la majoria dels casos hi hagi restitució dels delegats que van ser cessats pel 155, i es preveu que anunciï alguns nomenaments. El Govern ha arribat, finalment, a un acord amb l'exdelegat a París Martí Anglada que s'incorporarà a l'acció exterior del govern de Quim Torra. Amb tot, París no entra en la primera fase d'obertures, de manera que Anglada podria assumir algun altre càrrec. Aquest dimarts el Consell Executiu també podria nomenar la persona que liderarà la delegació a Brussel·les. L'exconsellera d'ERC Meritxell Serret és una de les més ben posicionades. Segons va explicar Maragall el passat 14 de juny des de Brussel·les, està prevista una segona fase de "consolidació" en l'escena internacional amb delegacions, corresponsalies o enviats específics a París, Portugal, els Balcans, els països nòrdics o, fins i tot, en zones d'altres continents en els pròxims dos o tres mesos. Pel que fa a la tercera fase d'obertura de delegacions, es preveu per abans que acabi l'any. Es tractaria, segons Maragall, d'una fase "d'expansió" que compta amb obrir noves seus i tenir "noves figures de presència" en llocs com el Mediterrani, l'Orient Mitjà, el Magreb, els països asiàtics o l'Amèrica Llatina. Una de les decisions que el Govern també preveu en breu, podria ser aquest mateix dimarts, és el nomenament del nou delegat del govern a Brussel·les. Tot i ser l'única delegació que ha continuat funcionant, amb l'aplicació del 155 es va cessar el representant permanent del Govern a la Unió Europea, Amadeu Altafaj. Un dels noms que ha agafat més força en els darrers dies és el de la consellera destituïda Meritxell Serret, que és a la capital europea des de la declaració unilateral d'independència del 27 d'octubre.

Summary: El Govern aprovarà aquest dimarts la primera fase de la reobertura de delegacions a l'exterior


El document preveu impulsar, en el primer mes, una reforma exprés de part de la Constitució i iniciar la redacció del nou projecte de la Carta Magna a principis del 2017 ACN Barcelona.-El document pactat entre PSOE i C’s per formar govern inclou el compromís explícit de les dues formacions d’oposar-se “a qualsevol intent de convocar un referèndum amb l’objectiu d’impulsar l’autodeterminació de qualsevol territori d’Espanya”. Sota el títol ‘Acord per un govern reformista i de progrés’, el document de 66 pàgines estableix que en el primer mes es promourà una reforma urgent de la Constitució per incorporar-hi els 5 aspectes que reclamava el partit liderat per Albert Rivera. A més, el pla de govern també contempla que a principis del 2017 es comenci a redactar un nou projecte de Carta Magna que, entre d’altres aspectes, ha de determinar “amb precisió” les competències de l’Estat i les comunitats autònomes així com establir els principis del sistema de finançament. En l’àmbit de la lluita contra la corrupció, PSOE i C’s es comprometen a no incloure a les llistes electorals ni nomenar com alts càrrecs a persones que tinguin la condició d’investigades.  El líder del PSOE, Pedro Sánchez, i el de C’s, Albert Rivera, han firmat aquest migdia a la sala constitucional del Congrés l’acord amb el qual Ciutadans es compromet a votar a favor de la investidura de Sánchez. Però amb aquest acord encara no n’hi ha prou perquè prosperi la investidura del líder dels socialistes. En el document, PSOE i C’s afirmen que és necessària una reforma de la Constitució per assegurar “eficaçment” els drets socials i completar el “funcionament federal” de l’organització de l’estat. Els dos partits parteixen de la base que la Constitució del 1978 va deixar obert el model territorial i, per aquest motiu, aposten per regular constitucionalment el que llavors va quedar “sense precisar”. “Actualitzant i relegitimant el model per millorar la convivència entre espanyols i enfortir la nostra unió ciutadana”, afegeix el text de l’acord. Els partits de Sánchez i Rivera es manifesten “orgullosos” de la Constitució del 1978  i asseguren que no prenen obrir un procés constituent sinó “mantenir els principis i institucions essencials, enfortir els drets reconeguts dels ciutadans i acordar les transformacions experimentades per la societat”. Així mateix, les dues formacions reconeixen que la reforma constitucional només podrà tirar endavant si compta amb el suport de la gran majoria de les forces polítiques i de la ciutadania. Pel que fa al calendari, l’acord estableix que es creï en el termini d’un mes una subcomissió per la reforma de la Constitució en el marc de la comissió constitucional del Congrés, que en sis mesos haurà de presentar un acord sobre el “perímetre” de la reforma de la Constitució.  A banda de la redacció d’un nou projecte de carta magna, l’acord fixa una reforma exprés de la Constitució que s’hauria d’impulsar en el primer mes d’exercici del nou govern. Aquesta reforma parcial inclouria els cinc punts exigits per C’s: la supressió de l’aforament dels diputats, senadors i membres de les assemblees legislatives de les comunitats autònomes; la reducció a 25.000 firmes el mínim exigit per presentar una proposició de llei d’iniciativa popular; establir un termini màxim de 8 anys consecutius per exercir el càrrec de president del govern; reduir a 10 el número de vocals del Consell General del Poder Judicial i la supressió de les diputacions provincials. La reforma Constitucional completa, que s’hauria de començar a redactar a principis del 2017, hauria d’abordar, segons el text acordat, qüestions com els drets fonamentals dels ciutadans i els drets constitucionals; establir que ‘l’estabilitat social de l’Estat’ justificar la superació dels límits de dèficit i deute públic; la revisió de les bases del sistema electoral; la transformació del Senat en una cambra territorial amb un màxim de 100 membres; així com revisar diversos aspectes relacionats amb els comunitats autònomes. Respecte aquets últim punt, l’acord contempla que s’ha de garantir la igualtat de tracte de tots els espanyols, determinar amb precisió les competències de l’Estat i les de les comunitats autònomes, establir els principis del sistema de finançament, els instruments de cooperació i definir el principi de lleialtat constitucional.  En l’àmbit de la corrupció, PSOE i C’s es comprometen a no incorporar a les seves llistes electorals ni nomenar com alts càrrec a persones que tinguin la condició d’investigades. I cessar a alts càrrecs i demanar la dimissió dels que passin a ser investigats per delictes relacionats amb la corrupció.  Impostos: mantenir IRPF i harmonitzar impost successions El pla de govern que dibuixa l’acord aborda altres aspectes. En l’àmbit econòmic estableix no pujar l’IRPF i reformar aquest impost amb l’objectiu de reduir la tributació de les rendes “quan la situació pressupostaria ho permeti”;  estudiar la creació d’un impost extraordinari sobre les fans fortunes per ajudar a aconseguir l’equilibri pressupostari; “harmonitzar” l’impost de successions i donacions per a totes les comunitats autònomes; reduir l’IVA cultural al 10% i combatre el frau, l’evasió fiscal i l’economia submergida.  Nou contracte laboral ‘estable i progressiu’ El pacte entre PSOE i C’s estableix tres tipus de contractes laborals: el contracte indefinit, el de formació i un nou contracte “estable i progressiu per a la cobertura de llocs de treball de duració determinada”. Aquest darrer tipus de contracte no tindrà una durada superior a dos anys i en el tercer any es convertirà en un contracte indefinit.  Pel que fa al salari mínim, el nou govern vol aprovar al 2016 una pujada d’almenys un 1% amb la finalitat d’anar recuperant la seva pèrdua de poder adquisitiu, que ha arribat en els últim anys al 4,1%.  En l’àmbit social destaquen mesures per lluitar contar la pobresa energètica a través d’una nova llei o l’increment del permís  de maternitat i paternitat  passant de les 18 setmanes actuals a 26. El permís de paternitat serà de 8 setmanes intransferibles mentre que el permís de maternitat intransferible s’ampliarà de 6 a 8 setmanes.  El PSOE i C’s volen arribar a pactes en diversos àmbits, un pacte per l’educació, un pacte per la ciència i un acord social i polític per la cultura. Així mateix l'acord preveu derogar lleis de l'anterior legislatura del PP com la llei mordaça, la reforma laboral o aturar la llei Wert.

Summary: L’acord PSOE-C’s inclou el compromís “d’oposar-se a qualsevol intent” de convocar un referèndum d’autodeterminació


El festival de Cap Roig arranca amb 36.000 entrades venudes, un 75% de l'aforament total. Maluma donarà el tret de sortida aquest divendres a un programa que inclou 26 concerts i que destaca per proposar un cartell "eclèctic i dirigit a tots els públics". El director del festival, Juli Guiu, ha assegurat que estan "molt contents" pel ritme de venda que ha fet que ja s'hagin venut totes les entrades per a cinc dels concerts programats. La que va exhaurir entrades més ràpid va ser Aitana i en només 48 hores es van esgotat les localitats per al concert del 18 d'agost. Segons ha detallat Guiu, tampoc hi ha entrades per a Diana Krall (20 de juliol), Sílvia Pérez Cruz (21 de juliol), Luis Fonsi (31 de juliol) i Morat (16 d'agost).


El líder socialista es mostra convençut que Catalunya i Espanya "tornaran a treballar en equip" quan avalin amb un 'sí' el canvi de govern a l'Estat ACN Barcelona.- El secretari general del PSOE, Pedro Sánchez, ha citat l'entrenador del Barça, Luis Enrique Martínez, l'endemà que els blaugranes guanyessin la Lliga: "Quan el Barça guanya és el Barça, quan el PSOE guanya és el PSOE", ha dit parafrasejant una declaració del tècnic del primer equip. Sánchez s'ha mostrat convençut que, "dient 'sí'" a un govern del canvi de la mà dels socialistes a les eleccions del 26-J, Catalunya i Espanya tornaran a "treballar en equip". En un acte per presentar el seu "govern del canvi" al Mies van der Rohe de Barcelona, Sánchez ha citat Alfredo Di Stéfano -"cap jugador és tant bo com tots junts"- i també Pep Guardiola: "El risc més gran és no arriscar-se". Per això ha defensat que ells faran un pas endavant amb propostes on altres formacions diuen 'no': un Estat en clau federal i política de beques i la lluita contra la pobresa infantil, entre d'altres. "Lliga, Copa i govern del canvi", ha bromejat la cap de llista dels socialistes catalans, Mertixell Batet. El secretari general del PSOE, Pedro Sánchez, ha pronunciat un discurs molt breu i ple de símils futbolístics. L'endemà que el Barça s'emportés la Lliga –el socialista els ha felicitat-, Sánchez ha brandat que només el PSOE pot dur el canvi a l'Estat després de les eleccions del 26-J. Per fer-ho, utilitzaran "la fórmula de Luis Enrique", ha advertit. Luis Enrique Martínez, ha parafrasejat, "deia que quan el Barça guanya és el Barça; doncs quan el PSOE guanya és el PSOE", ha arengat el dirigent socialista.  En un acte a Barcelona per presentar el "govern del canvi", Sánchez ha definit el seu equip com a dialogant, solvent, que juga net i progressista. Els ha lloat perquè "algú deia que els equips no són conscients del que són capaços de fer fins que ho intenten". En parlar, ara, de l'encaix territorial, Sánchez ha recordat que "especialment" els catalans van treballar per "millors quotes d'autogovern" a Catalunya en dur la democràcia i conquerint drets i llibertats a l'Estat. Ara, "dient 'sí' al canvi, estic convençut que Catalunya i Espanya tornaran a treballar en equip", ha resolt.  El secretari general del PSOE ha seguit amb els símils futbolístics i en aquest sentit ha citat el també blaugrana Pep Guardiola. N'ha defensat la voluntat d'arriscar-se i per això ha erigit el seu equip com el que farà passos endavant on d'altres diuen que 'no': polítiques socials i model federal, els primers exemples. La intervenció de Sánchez en un acte al Mies van der Rohe ha conclòs amb una referència al madridista Alfredo Di Stéfano: "Sempre deia que cap jugador és tant bo com tots junts".  L'acte l'ha conduit la cap de llista del PSC a les eleccions del 26-J, Meritxell Batet. La socialista ha defensat que organitzar aquest acte a Barcelona és "una declaració d'intencions perquè Catalunya és fonamental per canviar Espanya, mostra el compromís del partit socialista i de Pedro Sánchez per renovar el pacte de convivència i seguir tots junts".  "Lliga, Copa i govern del canvi", ha bromejat per concloure la candidata dels socialistes catalans. Batet s'ha encarregat de presentar un per un la quinzena d'experts que han de bastir el "govern del canvi" de Pedro Sánchez a partir del 26-J, entre els quals, Margarita Robles, Patxi López, Ángel Gabilondo i Núria Parlon.

Summary: Pedro Sánchez: "Quan el Barça guanya és el Barça, quan el PSOE guanya és el PSOE"


Jaume Sisa publica aquest dijous el seu primer disc d’estudi en vuit anys, ‘Malalts del Cel’ (Satélite K). És un àlbum extens amb una vintena de noves cançons que “destil·len tota una vida”, afirma el cantautor a l’ACN. Aquest és el seu treball més auto referencial, com corrobora la seva sensació que ha necessitat 50 anys per arribar a fer-lo. En aquestes composicions Sisa mira al passat amb un punt de melangia (mai nostàlgia, subratlla) i fent balanç de la seva trajectòria vital i musical. “És la crònica d’un malalt del cel que buscava el paradís i no l’ha trobat”, assumeix, fent evident que ha cercat donar un sentit complert al disc amb el desig que sigui escoltat “com es feia abans, gairebé religiosament”.

Summary: Jaume Sisa: “M’ha costat 50 anys fer aquest disc”


La fiscalia ha decidit arxivar la denúncia del Govern per la crema d'una figura de Carles Puigdemont durant unes festes en el poble sevillà de Coripe. Argumenta que no és president de la Generalitat, sinó un "fugat de la justícia" buscat per "delictes molt greus", així que no es pot acceptar que l'advocat de la Generalitat es personi en el cas. Hauria de ser el propi Puigdemont, continua, qui presentés una querella, però seria per un presumpte delicte d'injúries. A més, nega que el contingut d'aquesta festa suposés una "discriminació o rebuig a una ideologia política" ni que emparés "actes d'incitació a la violència" contra els independentistes, ja que en les expressions proferides pel públic "en cap moment es fa referència ni a la ideologia ni al lloc de procedència del personatge". La festa de la Crema del Judes té lloc el Diumenge de Resurrecció i és feta d'interès turístic nacional. La fiscalia remarca que "no és costum ni part de la festa insultar el personatge" escollit per encarnar el mal.  "Pretendre estendre la representació de la Crema del Judes en relació amb un personatge concret amb un atac a una ideologia política resulta un artifici que no troba acomodament en la jurisprudència del TC ni del Suprem", conclou el fiscal.

Summary: La fiscalia arxiva la denúncia del Govern per la crema d'una figura de Puigdemont en un poble sevillà


La portaveu del govern espanyol, María Jesús Montero, ha assegurat aquest divendres que el seu executiu compta amb ERC per aprovar els pressupostos generals de l’Estat (PGE) per al 2021, però no tanca la porta tampoc a “ampliar la majoria” amb altres formacions, sense fer referència explícita a l’acord assolit dimecres amb Cs per fer prosperar la pròrroga de l’estat d’alarma. Segons Montero, el ‘no’ dels republicans a la votació de dimecres no implica un trencament en l’estratègia del seu executiu, que aposta per mantenir la majoria que va permetre l’aprovació de la moció de censura, però el govern espanyol tampoc renunciarà a ampliar els  suports sempre que pugui.  Montero ha esquivat d’aquesta manera el xoc frontal amb ERC després que el president d’aquesta formació, Oriol Junqueras, advertís l’executiu espanyol que ha de triar entre la majoria de la moció de censura o Cs. Segons la portaveu del govern de Pedro Sánchez, es manté l’aposta per aquella majoria de la moció de censura, però sense perdre la “vocació” d’”ampliar-la”. “Per descomptat que qualsevol formació política en un moment determinat pot no compartir determinades iniciatives polítiques, però això no significa en absolut que no pugui compartir-ne altres i que el govern treballi per intentar que totes aprovin qualsevol mesura”, ha dit. En aquest marc, Montero ha assegurat que la intenció del seu executiu és presentar al Congrés el projecte dels pressupostos generals de l’Estat per al 2021 “en temps i forma quan es conegui la profunditat de la crisi econòmica”.

Summary: La Moncloa compta amb ERC per als PGE sense renunciar a buscar acords amb altres formacions per "ampliar la majoria"


Eduard Pujol afirma que la visita de Torra a les presons de Madrid "té un caràcter polític molt important" però també "molt emotiu" ACN Barcelona.-El portaveu de Junts per Catalunya (JxCat), Eduard Pujol, ha apuntat que s'estan estudiant "mesures judicials" després que el govern espanyol no hagi autoritzat la publicació del DOGC dels nomenaments dels consellers i conselleres per part del president de la Generalitat, Quim Torra, tot i que sí hagi donat llum verd al decret de creació, denominació i àmbit de competències dels departaments del nou Govern. En una entrevista a RNE, Torra no ha volgut precisar quin tipus de mesures que es prendran a l'espera que ho concretin els serveis jurídics. El que sí ha valorat és la visita que aquest dilluns realitza Torra als presos que es troben als centres penitenciaris d'Estremera, Soto del Real i Alcalá Meco. Assegura que tindrà un "caràcter polític molt important" perquè farà de "mirall" a la societat i a la política espanyola sobre la situació d'uns polítics que estan en presó preventiva per acomplir "el mandat democràtic" que va sorgir de les eleccions de 21 de desembre. Uns comicis dels quals precisament aquest mateix dilluns s'acompleixen cinc mesos des de la seva celebració, tot i que fa tot just una setmana que s'ha investit president de la Generalitat després de les investidures fallides de Puigdemont, Jordi Sánchez i Jordi Turull. En la conversa radiofònica, Eduard Pujol ha assenyalat que l'estada de Torra a Madrid també té un caràcter "emotiu" i "humà". Eduard Pujol ha recordat la voluntat de "diàleg" expressada el mateix Torra, que va adreçar una carta a Rajoy demanant una reunió, missiva que ha arribat a la seva destinació i que roman pendent de resposta. "El compromís amb el diàleg  és real, no és un eslògan de 'màrqueting'", ha assenyalat.  Per això, demana com a contrapartida que per part de l'Estat "la resposta no pot ser més 155, en versió 155.1 o 155.2", ha reblat. En aquest sentit, ha demanat a Ciutadans (Cs), Partit Popular i també al PSOE que "posin fre" a la "cursa" que sembla que mantinguin per demostrar "qui és el més fort i el més insensible", davant la situació que es viu a Catalunya.  Petició al PSOE Abans de finalitzar l'entrevista, el portaveu de JxCat ha llençat un missatge directe al PSOE, després de les darreres declaracions del secretari general socialista, Pedro Sánchez, i d'altres dirigents del partit, així com del front comú en que vol prendre part perquè es mantingui l'aplicació del 155. "No ha de deixar-se endur per les inèrcies de la lluita entre PP i Cs", ha recomanat Pujol als socialistes.  "Han de respectar la seva història i la lluita per la democràcia", ha afegit per concloure amb un: "Si us plau, que reaccionin".

Summary: JxCat indica que s'estudien "mesures judicials" davant el 'veto' de l'Estat als nomenaments dels consellers


L'aplicació per a telèfons mòbils eBando s'ha convertit, des de l'any passat, en una potent eina de comunicació de Montblanc. L'Ajuntament va estrenar un canal d'informació en aquesta aplicació l'abril de l'any passat i un any després ha aconseguit fidelitzar a 2.000 usuaris. A través de l'aplicació es difon informació d'interès de l'Ajuntament de Montblanc, així com de les entitats i associacions de la vila i d'altres organismes del municipi. Durant aquests mesos, la xifra d'usuaris de l'aplicació no ha parat de créixer, i ara ja s'han superat els 2.000. Segons fonts municipals, molts ciutadans els han fet arribar l'opinió que l'aplicació els resulta una bona eina per informar d'esdeveniments i fets puntuals del municipi. Durant aquest primer any s'ha utilitzat l'eBando per donar a conèixer l'ordre del dia dels plens municipals o la cartellera del cinema del Casal Montblanquí, que es publica cada dijous. També s'hi difonen les defuncions i els actes i activitats organitzats per l'Ajuntament i també per altres entitats i associacions de Montblanc.  Ha servit, per exemple, per difondre informacions relacionades amb el trànsit dels carrers del municipi o per informar de gossos que la Policia Local ha trobat perduts a la via pública, una problemàtica que periòdicament es va donant al municipi. També s'ha convertit en una eina útil per publicar els programes d'actes de les festes de Montblanc. Així es va fer per les Festes de la Serra, per Nadal o per les Festes de Sant Maties, entre d'altres. Des de l'abril de l'any passat s'han publicat més de 520 pregons. També s'han rebut centenars de peticions per publicar pregons a través del correu ebando@montblanc.cat. De fet, aquest és el canal que les entitats i associacions poden utilitzar per demanar que es publiqui una informació al canal d'eBando de l'Ajuntament. En aquest primer any s'han rebut prop de 450 correus electrònics amb peticions molt diverses.  L'aplicació, a més, s'ha consolidat ja entre els montblanquins, i ja hi ha altres entitats que l'utilitzen, com l'escola Les Muralles, l'Associació Medieval o la Parròquia de Santa Maria, que tenen el seu propi canal a eBando. L'accés a l'aplicació és gratuït. Es pot descarregar a través dels dispositius Android i iOS i cal posar Ajuntament de Montblanc al buscador de eBando per poder rebre els pregons.

Summary: Més de 2.000 seguidors de l'aplicació eBando de l'Ajuntament de Montblanc en el primer any de funcionament


L'Hospital Clínic ha inaugurat aquest divendres una sala per aplicar un programa de prehabilitació per reduir al 50% les complicacions postquirúrgiques en pacients d'alt risc. La iniciativa, pionera a l'Estat, té l'objectiu de preparar al pacient abans de la cirurgia i posar-lo en una condició més "òptima" per tal que l'agressió quirúrgica tingui menys impacte sobre ell, pateixi menys complicacions i es recuperi abans, segons ha assenyalat la doctora Graciela Martínez. El programa es complementarà amb suport nutricional i teràpia 'mindfulness', que és la preparació psicològica del pacient, per fer front a l'estrès de l'operació. La idea fonamental és que el programa "millori el pronòstic quirúrgic dels pacients" i que, a la vegada, consolidi un canvi del seu estil de vida a llarg termini, segons ha destacat Martínez.

Summary: El Clínic posa en marxa un programa de prehabilitació que redueix al 50% les complicacions postquirúrgiques


El Departament d'Ensenyament ha enviat una carta a Justícia perquè obri un diàleg amb el Ministeri i aconseguir que la Fiscalia pugui dictar mesures cautelars en els casos amb ''sospites fonamentades'' i ''evidències certes'' d'abusos sexuals a menors. Actualment, el Departament pot apartar el docent acusat d'aquests abusos fins a un període de dos mesos. Passat aquest temps però, perquè s'hi pugui actuar cal un sentència ferma i per això, la consellera Meritxell Ruiz, considera que s'està ''lligat de peus i mans'' perquè el procés judicial és molt més llarg. Ruiz ha recordat que Ensenyament no té competència per imposar mesures cautelars  i considera que com a Departament, es troben ''indefensos''.  Des del Departament també est é en compte que a vegades els abusos no només es donen en l'àmbit escolar, sinó que poden ser fora de l'escola i en canvi, que la persona sigui docent.

Summary: Ensenyament demana que la Fiscalia pugui dictar mesures cautelars en casos d'abusos sexuals a menors


L'Euríbor a 12 mesos, l'índex amb què es basen la majoria de préstecs hipotecaris per calcular els interessos, ha tancat el mes de febrer en negatiu. Segons diverses fonts del sector, la mitjana ha estat del -0,008%, a falta de la confirmació oficial del Banc d'Espanya que es farà pública els propers dies. És el primer cop a la història d'aquest índex que es tanca un mes en negatiu. Això suposarà una nova rebaixa en les quotes de les hipoteques que es revisin prenent com a referència l'Euríbor del febrer. A tall d'exemple, la rebaixa serà de 108 euros anuals (9 al mes) per a una hipoteca de 125.000 euros a 25 anys i amb un diferencial de l'1%.   L'Euríbor ha anat baixant des del 2011, quan estava al voltant del 2%. El màxim històric registrat per aquest índex va ser el 5,393% el juliol del 2008. Fonts del sector bancari han explicat a l'ACN que, davant la possibilitat que els bancs acabin havent de pagar els deutors si l'Euríbor segueix baixant, algunes entitats estan explicitant en els contractes de noves hipoteques que el banc no haurà de retornar diners dels interessos en cap cas. És a dir, segons aquestes fonts, suposant que una hipoteca té un diferencial de 0,5% i que l'Euríbor es posés a -0,6%, el banc no pagaria el 0,1% d'interessos restant al client.

Summary: L'Euríbor tanca un mes en negatiu  per primer cop a la història


La iniciativa està pensada per oferir aquest esport a preus assequibles alhora que suposa una nova font d’ingressos i una forma de tenir els cavalls “motivats” ACN La Vall d'en Bas.-L’Assocaició eQuaid, dedicada a la investigació i divulgació de les propietats de la llet d’euga, ha obert un club d’hípica a la finca que tenen a Puigpardines (Garrotxa) per acostar aquest esport a tot tipus de butxaques. Aquest estiu han ofert un casal d’estiu per a nens que ha estat tot un èxit i ara han fet el pas per obrir aquest club sense ànim de lucre. Amb els diners obtinguts es vol pagar el manteniment dels cavalls –ara en tenen una cinquantena entre eugues i ponis- i al mateix temps donar-los més activitat perquè estiguin més motivats. “El cavall si no té activitat es torna molt apàtic però si en canvi li vénen nens de casal o els portes a fer excursions fins i tot sembla que després ho esperin”, afirma el president de l’associació, Juti Gusi. A la granja que l’Associació eQuaid té a Puigpardines (Garrotxa) hi ha una cinquantena de cavalls –la majoria eugues- per treballar en la investigació i divulgació d’aquesta llet. El seu manteniment té un cost important que ara es vol assumir amb una nova activitat, un club d’hípica sense ànim de lucre perquè tothom que vulgui pugui venir i practicar amb els seus animals. La idea és oferir abonaments anuals a preus assequibles – una hora d’equitació por sortir a cinc euros o un passeig amb ponis a dos euros- però també classes puntuals o excursions. “Realment és un model “low cost” dins del món de l’equitació que sol ser elitista i un esport car”, afirma Gusi. Però no a tot arreu és a així. Explica que a països com ara França hi ha moltes hípiques municipals.  El casal que es va posar en marxa l’any passat i que aquest estiu ha rutllat a ple rendiment amb uns noranta nens els ha demostrat que aquesta és una bona fórmula i no només pels ingressos. I és que també resulta beneficiós per l’estat de l’animal. Segons Gusi, els cavalls necessiten activitat perquè si no es tornen apàtics. “Quan vénen els nens de casal i fan excursions els cavalls ho gaudeixen i si algun dia no ho fan sembla que fins i tot ho esperin”, afegeix .  A més a més, el cavall es torna més actiu i també amb més potencial per a les classes d’equitació.  Un model “low cost” que evita haver de tenir un cavall en propietat Des de l’associació, asseguren que aquesta fórmula “low cost” no l’han vist enlloc més de Catalunya. Preveuen que serà una bona oportunitat per a la gent de la comarca però també vinguts d'altres punts com ara Barcelona, d’on ja ve gent a fer activitats al centre. “Venir a la Garrotxa és un gran al·licient, per la bellesa de l’entorn i també pel ventall de possibilitats que tenim a la finca”, destaca Gusi. A banda de les classes d’hípica, també hi ha altres activitats com ara tir a l’arc, un mini golf al bosc o tirolines.  Per altra banda, evita a l’usuari haver de tenir un cavall, amb les despeses que això representa. Per Gusi,  que un nen hagi de comprar-se un cavall és un “maldecap pels pares” però també és una limitació. I és que, al seu entendre, si només munta el seu no pot desenvolupar tot el potencial que té com a genet mentre que si al llarg del seu aprenentatge pot anar variant en funció del que necessita guanyarà en aptituds molt més ràpidament. En un futur, voldrien treballar amb altres hípiques a qui podrien cedir els seus cavalls per les classes d’equitació.  El ‘Poni Tour eQuaid’ segueix endavant Fa uns mesos, l’associació anunciava el projecte de fer una gira per tot Catalunya amb el ‘Poni Tour eQuaid’ amb l’objectiu de donar a conèixer les propietats de la llet d’euga i buscar finançament per als primers estudis clínics. Ho fan amb el suport de l’Hospital Sant Joan de Déu de Barcelona. Es va obrir un micromecenatge per poder recollir 6.000 euros per pagar el remolc i el camió que es convertiran en una mena d’aula mòbil amb la que recorreran diferents municipis de Catalunya. A cada parada que facin organitzaran un taller pels més petits que inclourà una passejada amb poni i un audiovisual sobre els beneficis d'aquest producte. El projecte continua endavant i esperen poder donar més novetats en les properes setmanes.

Summary: L’Associació eQuaid obre un club d’hípica “low cost” a la Garrotxa


El Consell d'Administració de Renfe ha aprovat aquest dilluns que la companyia entri a l'alta velocitat a França. L'empresa ferroviària espanyola competirà al mercat francès "amb línies i recursos propis". Des de Renfe s'explica que ja s'han demanat els permisos necessaris a les autoritats pertinents, com ara la comissió de la competència francesa, l'autoritat de la seguretat ferroviària o el gestor d'infraestructures. A aquest últim ens se li ha sol·licitat permís per arribar fins a les estacions de París, tot i que "davant les dificultats tècniques i els requisits imposats", l'arribada de serveis a la capital francesa "es desenvoluparà en una segona fase". Renfe utilitzarà trens S100 fabricats per Alstom, que ja estan homologats per circular a França. A banda, la companyia ferroviària espanyola està treballant en l'homologació de trens de la sèrie 106, que segons l'empresa són més eficients i tenen més capacitat.  Com a part del pla d'expansió internacional, Renfe obrirà properament una oficina permanent a França ubicada a Lió.

Summary: Renfe competirà en alta velocitat a França "amb línies i recursos propis"


El Saló Internacional de Minerals, Fòssils i Joieria, l'Expominer 2015, arriba a la seva 37a edició consolidat ja com el certamen més important del sector del sud d'Europa, amb 120 expositors dels quals la meitat són estrangers.  Un dels objectius d'enguany  és superar els 12.000 visitants del 2014. Per assolir-ho, s'ha apostat per atreure nous públics, organitzant tallers com un de joieria 'handmade', passant per una activitat infantil que imita la recerca de l'or al llunyà Oest americà o xerrades sobre mineralogia aplicada a la vida quotidiana. El saló estarà obert fins diumenge al vespre al Palau 1 del recinte de Montjuïc de Fira de Barcelona. Expominer celebra una edició renovada amb més activitats que mai que inclou 70 propostes dissenyades per a tots tipus de públic. Amb això és pretén ampliar el ventall de tipus de visitants que acudeix al certamen tot i que, vist l'augment exponencial que any rere any registra el certamen, aquest objectiu fa temps que s'està assolint.  "Volem nous públics atrets per nous programes d'activitats", ha assenyalat a l'ACN Marta Serra, directora del certamen.  Entre els atractius d'aquesta edició hi ha un túnel de minerals que brillen en la foscor, activitats que s'ha muntat amb motiu de l'Any Internacional de la Llum. Els aficionats a la joieria i a les manualitats tenen la opció de participar en diversos tallers per tal de fer peces que tenen com a base decorativa  les gemmes i els minerals.  Per la seva banda, els amants dels fòssils compten amb un nou espai anomenat 'Dinosaures el Pirineu' que exhibeix diverses peces originals com un ou de sauròpode –de 20 centímetres de diàmetre-, i dos ossos de gairebé un metre de longitud d'hadrosaure, conegut també com 'dinosaure del bec d'ànec'.  Expominer està presidit per el conegut arqueòleg i paleontòleg Eudald Carbonell i tancarà portes aquest diumenge a les vuit del vespre. Una de les novetats és que enguany ja es poden adquirir anticipadament les entrades online en el web www.expominer.com/entradas.

Summary: Expominer mostra els seus tresors per atreure nous públics


Un home de 38 anys ha mort aquest divendres al matí en impactar el seu cotxe amb un camió a la BV-4511 a l'altura de Sant Joan de Vilatorrada (Bages) en sentit Cardona. El Servei Català de Trànsit (SCT) ha informat que l'accident ha passat a les 8.06 hores al punt quilomètric 9,7. A causa de l'impacte ha mort el conductor i únic ocupant del turisme, que ha quedat atrapat a l'interior del vehicle i ha hagut de ser excarcerat pels Bombers de la Generalitat. Fins al lloc s'hi han desplaçat cinc patrulles dels Mossos d'Esquadra, tres dotacions dels Bombers i dues ambulàncies del Sistema d'Emergències Mèdiques (SEM). El sinistre ha obligat a tallar la BV-4511 en els dos sentits de la marxa i en el punt del sinistre es fan desviaments senyalitzats.

Summary: Un mort en un xoc entre un camió i un turisme a la BV-4511 a Sant Joan de Vilatorrada


El coronel de la Guàrdia Civil afirma que la intervenció de Guàrdia Civil i Policia Nacional era "l'últim recurs" per les conseqüències que podia tenir ACN San Fernando de Henares .-El coronel de la Guàrdia Civil i coordinador del dispositiu de l'1-O, Diego Pérez de los Cobos, assegura que la "inacció" dels Mossos va provocar que l'actitud dels votants fos més "virulenta". A preguntes de la defensa de Trapero, De los Cobos ha insistit que Guàrdia Civil i Policia Nacional van actuar en veure que el cos autonòmic no ho feia i que va ser el "pitjor" dels escenaris possibles. El coordinador del dispositiu del referèndum també ha detallat que, tot i que la interlocutòria de la magistrada del TSJC Mercedes Armas parlava d'un únic dispositiu i "cessava" les instruccions de fiscalia, hi havia uns treballs de preparació. Per això i després d'analitzar la situació prèvia a l'1-O, van considerar que la "intervenció dels cossos i forces de seguretat de l'estat" a banda dels Mossos podia suposar "majors alteracions". "Era millor anar de la mà dels Mossos, encara que anessin al 40% de la capacitat, que en contra", ha dit.  De los Cobos ha insistit durant la seva declaració com a testimoni a l'Audiència Nacional que desconeixia que els Mossos enviarien binomis als centres de votació l'1-O. El coronel ha admès, però, que sospitaven que les dotacions serien de petites dimensions i que contemplaven la possibilitat que els Mossos actuessin per sota de les seves capacitats.  L'advocada de Trapero i Laplana, Olga Tubau, ha preguntat al coronel per què creia que una distribució diferent dels Mossos hauria permès tancar tots els centres de votació si amb "8.000 agents de Guàrdia Civil i Policia Nacional se'n van tancar 113". De los Cobos ha respost que la intervenció dels cossos de seguretat de l'estat es va donar en "la pitjor de les hipòtesis possibles" davant de la "inacció" dels mossos.  "Sabíem que si arribàvem a l'1-O i no s'actuava, no hi havia cap intervenció bona, havíem de triar la menys dolenta", ha dit el coronel. En aquest sentit, ha insistit que van actuar amb "professionalitat i proporcionalitat"  i que ho van fer "sabent que seria molt difícil i dur".  "Sabíem que no s'aconseguiria l'objectiu últim. No era fer el que volíem sinó el que havíem de fer". De los Cobos ha qualificat la situació "d'extrema" i ha dit que res d'això hauria passat si el cos de mossos s'hi hagués "implicat".  El coronel ha afirmat que davant de la "inacció" dels Mossos, l'actitud dels votants que volien que l'activitat il·legal se celebrés, va ser molt més virulenta".  "De la mà" dels Mossos  Preguntat també sobre perquè les resta de cossos de seguretat no van actuar abans de l'1-O, ha dit que tenint en compte les mobilitzacions que havien tingut lloc els dies previs van considerar que la intervenció de Guàrdia Civil i Policia Nacional abans del referèndum per tancar els locals de votació podia suposar "majors alteracions".  "Els Mossos també van dir que podien assumir-ho i vam decidir que la intervenció de la resta de cossos havia de ser l'últim recurs", ha dit. En aquest sentit, ha afegit que era millor "anar de la mà dels Mossos, encara que treballessin als 40% de la seva capacitat, que anar-hi en contra".  "Hi havia desconfiança" De los Cobos també ha admès que la interlocutòria del TSJC deixava sense efecte les instruccions de fiscalia, però ha assegurat que hi havia treballs "previs" que, en cap cas, "contravenien els mandats de la magistrada".  També ha insistit que l'actuació dels Mossos en blocs enlloc dels "binomis" hauria estat més efectiva però ha assegurat que en cap de les reunions de coordinació que es van fer entre els diferents cossos es va concretar el nombre d'efectius ni com s'actuaria. "Entre d'altres coses, perquè hi havia desconfiança", ha remarcat.  Tubau també li ha preguntat perquè no va acceptar coordinar l'actuació de l'1-O des del Cecor dels Mossos. De los Cobos ha reiterat la versió que va donar ahir sobre la seva voluntat de "no contaminar" la coordinació però també ha dit que tenien sospites que podia ser "un regal enverinat". En aquest sentit, ha dit que els Mossos van prendre mesures encaminades a "aparentar" però que, en realitat, pretenien permetre el referèndum.  "Hi havia la possibilitat que la nostra presència allà pogués avalar l'adopció d'ordres amb les que no estiguéssim d'acord i que portessin a la inacció", ha dit.  De los Cobos també ha dit que mai va traslladar al fiscal la seva desconfiança cap al major dels Mossos perquè ni ell ni la resta de comandaments pensaven que hi hauria una "inacció absoluta". Malgrat això, ha dit que la instrucció 7 de fiscalia ja "obria la porta" a prendre mesures en cas que el cos autonòmic no actués. "Alguna sospita tenia el fiscal", ha afirmat.  Sobre el pla d'actuació dels Mossos, el coronel ha dit que no li va traslladar al fiscal que no se li havia entregat modificat perquè no era la seva funció i que ell només traslladava el que es deia a les reunions de coordinació. Tot i això, ha admès que "probablement" els plans d'actuació dels tres cossos eren "necessaris" per fer possible la coordinació.

Summary: De los Cobos diu que l'actitud dels votants va ser més "virulenta" per la "inacció" dels Mossos


El conseller de Cultura, Lluís Puig, ha lamentat la mort del lingüista i divulgador Jesús Tuson i a través del seu compte de Twitter ha destacat que va ser una "figura cabdal en la difusió de la importància de les llengües minoritàries". Puig s'ha mostrat "trist" i ha afirmat que "perdem un referent". El catedràtic de filologia i fundador del Departament de Lingüística de la Universitat de Barcelona ha mort aquest dissabte als 78 anys. Tuson va centrar la seva docència en la història de la lingüística i va publicar multitud d'obres sobre el llenguatge i la comunicació humana.A més, el lingüista i divulgador va ajudar a difondre a escala escolar i popular la importància de les llengües minoritàries i a desactivar els prejudicis lingüístics que pesen sobre les llegües minoritzades, com el català.

Summary: Puig destaca que Jesús Tuson va ser una "figura cabdal en la difusió de la importància de les llengües minoritàries"


El Tribunal Suprem no preveu suspendre el judici de l'1-O per la convocatòria d'eleccions anticipades que ha anunciat el president espanyol, Pedro Sánchez, per al 28 d'abril. Fonts de l'alt tribunal apunten que en els usos habituals de tots els tribunals no està aturar judicis per una campanya electoral. Una alta cosa és, segons aquestes fonts, fer pública una sentència. En aquest cas, s'entén que la decisió d'un tribunal sí que pot afectar el debat polític i, per tant, no es fa mai pública en període electoral. Les mateixes fonts apunten que hi ha hagut un exemple recent on ha coincidit un judici amb una campanya electoral i és el cas dels ERO d'Andalusia. Amb l'anunci electoral, el judici de l'1-O podria trepitjar dues campanes electorals: la el 28 d'abril i la del 26 de maig. El judici del procés ha arrencat aquesta setmana amb unes eleccions ja convocades per al 26 de maig (municipals, europees i algunes autonomies). Després de tres sessions, però, s'hi ha sumat l'avançament electoral que ha anunciat aquest divendres el president espanyol, Pedro Sánchez, que l'ha fixat per al 24 d'abril. Això suposa que la campanya electoral començaria la mitjanit de l'11 al 12 d'abril, a les portes de la Setmana Santa. Fonts de l'alt tribunal apunten que les sessions no s'aturaran tot i que hi hagi campanya electoral a nivell espanyol. Un fet diferent és el que afecta la notificació de les sentències. Una norma no escrita en el món de la justícia estipula que les decisions que poden generar algun debat polític (com va ser, per exemple, la sentència de la Gürtel) no es fan públiques en període electoral.  En el judici estan previstos més de 500 testimonis, a banda dels interrogatoris dels 12 acusats (només han declarat Junqueras i Forn), al que cal sumar la part de la prova documental i la pericial, la fase d'informes i conclusions. A més, els acusats tornaran a tenir un últim torn de paraula al final del judici.  Per tant, fonts del tribunal no s'atreveixen a dir quant durarà el judici, ja que dependrà de diversos factors com si els acusats responen a totes les parts (com sí va fer Forn, però no Junqueras) o si es renuncia a alguns testimonis. La previsió inicial era que durés tres mesos però, fonts del tribunal, recorden que un judici és "una cosa viva" que pot variar per aquests i d'altres factors.  De moment, les dues primeres setmanes s'han fixat sessions de dimarts a dijous però també se'n podrien fer divendres i, fins i tot dissabtes, si el tribunal creu que necessita accelerar el ritme.  No es permetran al·legats ideològics El que sí pot passar és que alguns testimonis de gran pes polític passin pel Tribunal Suprem a declarar en plena campanya electoral. A més, en el judici l'acusació popular l'exerceix el partit d'ultradreta Vox que concorre a les eleccions generals. Alguns testimonis citats són l'expresident Mariano Rajoy, l'exvicepresidenta Soraya Sáenz de Santamaría, el president del Parlament, Roger Torrent, o el vicepresident del Govern, Pere Aragonès.  En la primera setmana de judici, el president del tribunal, Manuel Marchena, ja va advertir acusacions i defenses que els interrogatoris "només es podran centrar en els aspectes fàctics" i que "no serà possible un debat ideològic sobre la posició, l'actitud de caràcter ideològic de cada acusat o de la representació de l'acusació popular". Per això, s'espera que el tribunal sigui estricte en aquest sentit i no permeti que la campanya electoral aterri a la sala de vistes del Tribunal Suprem.

Summary: El Tribunal Suprem no preveu suspendre el judici de l'1-O per les eleccions del 28 d'abril


El secretari general del PSOE, Pedro Sánchez, ha valorat positivament el comunicat d'ETA, tot i reconèixer que arriba tard. Ha destacat que la "democràcia espanyola ha derrotat ETA" però ha lamentat que es tracta d'una "victòria amarga que ha deixat mols caiguts innocents". El líder del PSOE no ha volgut valorar si la banda terrorista ha fet diferències entre víctimes i ha dit que, tot i la "prudència", esperen que sigui el "punt i final". Segons Sánchez, el repte és que ara es pugui "escriure la història en base a la veritat". "Cal explicar a les generacions futures que hi va haver una democràcia atacada per un totalitarisme com el d'ETA", ha declarat. Preguntat per si considera que hi ha d'haver algun gest del govern espanyol cap als presos etarres, ha estat taxatiu. "El govern el que ha de fer és aplicar la llei, i punt", ha manifestat. També ha reconegut la tasca de les darreres dècades per acabar amb ETA però ha destacat que l'expresident José Luis Zapatero, l'exministre Alfredo Pérez Rubalcaba i l'exlehendakari Patxi López van "culminar la tasca".  Després del comunicat d'ETA que demana perdó a les víctimes i reconeix el dany causat, el secretari general del PSOE ha assegurat que ve a reconèixer "una realitat". "La democràcia espanyola ja va derrotar ETA el 2011 quan va deixar de matar i ara reconeix la realitat", ha manifestat Sánchez, que lamenta que aquest pronunciament hagi "trigat tant".  També ha reconegut que és una "victòria amarga" i ha tingut un record a totes les víctimes i familiars que han patit "l'abús" d'ETA . "Tenen tot el consol, el respecte i el reconeixement del PSOE" , ha declarat. També ha volgut reconèixer "aquells que van viure sota la pressió" als pobles del País Basc, i s'ha referit a jutges, fiscals, policies i militants de totes els partits.  A més, ha tingut un reconeixement que van "liderar i culminar" la consecució de la pau:  l'expresident José Luis Zapatero, l'exministre Alfredo Pérez Rubalcaba i l'exlehendakari Patxi López van "culminar la tasca". En clau de futur, ha assegurat que els demòcrates d'evitar "que no es reescrigui la història de manera equivocada". "El relat de la democràcia ha de ser el conegut i assimilat per les noves generacions, que sàpiguen que va ser la democràcia la que va defensar-se legítimament davant el totalitarisme d'ETA", ha manifestat. També ha demanat a l'esquerra 'abertzale' que "assumeixi responsabilitats".  Preguntat sobre si el govern espanyol ha de tenir algun gest cap als presos etarres, ha dit que només s'ha d'aplicar la llei. "La llei reconeix perfectament l'itinerari que han d'assumir i reconèixer el presos", ha valorat.

Summary: Sánchez destaca que "la democràcia espanyola ha derrotat ETA" però diu que és una "victòria amarga"


El nadó ingressat a l’hospital Vall d’Hebron per l'incendi en un bloc del barri de Badalona de Sant Roc evoluciona favorablement. Segons fonts del centre, el seu estat és de poca gravetat. A Vall d’Hebron també hi ha ingressats quatre adults. Segons el centre, un d’ells ha empitjorat en les darreres hores i es troba en estat molt greu però tots els ingressats estan “estables”. La família de quatre membres -la mare, el pare i dos fills- que es trobava a l'Hospital Can Ruti a causa de l'incendi ha estat donada d'alta en les darreres hores, així com un infant de 4 anys que va resultar ferit lleu i que estava ingressat a l'Hospital Vall d'Hebron.  Aquest diumenge al migdia també han donat d'alta una persona que es trobava ingressada a l'Hospital de Sant Pau. S'havia precipitat per la finestra per escapar de les flames.  L'Ajuntament de Badalona té constància que els ferits que continuen ingressats a causa de l'incendi són els quatre adults i el nadó que es troben a Vall d'Hebron.

Summary: El nadó ingressat per l’incendi de Badalona evoluciona favorablement


El cas de Zeshan Muhammad, qui va denunciar l’estat espanyol per identificar-lo de manera discriminatòria, entra a la recta final. Després que l’advocat de l’estat respongués el requeriment del Tribunal Europeu de Drets Humans, i havent  presentat la defensa de Muhammad avui la seva resposta, el cas ha quedat vist per sentència. "El problema no és que t’identifiquin; és que t’identifiquin perquè ets negre, i a més t’ho justifiquin, que tinguin el valor de dir-te que t’identifiquen per ser negre," assegura Muhammad. La resolució del tribunal d’Estrasburg serà el capítol final d’un cas que va començar el 2013, quan un policia nacional el va arrestar a Barcelona. Durant la detenció, assegura ell, l’agent va espetar-li que el detenia "perquè ets negre i punt". Quan el Tribunal Constitucional va desestimar el recurs de Muhammad, aquest va decidir elevar el cas a instàncies europees. SOS Racisme i Open Society Justice Initiative, dues organitzacions que donen suport a Muhammad, asseguren que el perfil ètnic en les identificacions policials suposa una violació sistemàtica de drets, i confien que un veredicte favorable ajudarà a posar en evidència aquesta realitat. L’advocada de Muhammad i membre d’Open Society Justice Initiative, Mercedes Melón, denuncia que l’estat espanyol no ha contestat a les al·legacions de discriminació en la resposta al requeriment del tribunal europeu: "Segueixen negant que s’hagi discriminat Muhammad, i segueixen negant que aquesta discriminació no l’afecta només a ell, sinó que és sistemàtica i afecta a milers de persones a Espanya."  Segons Melón, el de Muhammad és un cas de "discriminació indirecta", ja que tot i que la llei—en aquest cas, la de seguretat ciutadana—no és problemàtica en la seva formulació, aquesta té un impacte desproporcionat en aquelles persones que no són percebudes pels agents de policia com a blanques. En la seva resposta, diu Melón, l’estat va donar per bona una sentència anterior del Tribunal Constitucional que argumentava que els espanyols són blancs i, per tant, la policia por identificar de manera legal aquelles persones que no siguin blanques. L’argumentació, diu Melón, és "xocant". "És el Tribunal Constitucional d’un estat que es vol presentar com a democràtic; el tribunal encarregat de protegir els drets fonamentals és precisament l’organisme que està contribuint a aquesta vulneració de drets fonamentals".  Muhammad té 26 anys i porta mitja vida a Catalunya. D’origen pakistanès, té permís de residència de llarga durada i és veí de Santa Coloma de Gramenet. Admet, però, que es planteja abandonar el país degut a episodis com el que va denunciar i que no deixen de repetir-se. “Quan el racisme s’exerceix per part de les institucions, el problema és més greu: si no em sento defensat igual que una persona blanca, és normal que no tingui interès en quedar-me aquí", assegura.  Tot i que porta prou temps a Catalunya com per demanar el passaport espanyol, Muhammad assegura que no ho farà per una qüestió "de dignitat". "No m’interessa que un paper m’identifiqui com a espanyol si quan vaig a un tribunal hi ha un advocat que diu que la raça espanyola és la mediterrània, la caucàssica".  SOS Racisme lamenta que no hi hagi dades fiables que reflecteixin el número total de persones identificades pel perfil ètnic. És per això que, en el marc de la campanya ‘Pareu de parar-me’, l’organització fa una crida perquè les persones que pateixen identificacions arbitràries no ho passin per alt i ho denunciïn. "Hem de donar-li sentit d’urgència", diu Alba Cuevas, membre de SOS Racisme.

Summary: Zeshan Muhammad: "El problema no és que t’identifiquin; és que ho facin perquè ets negre i t’ho justifiquin"


La Fundació de Món Rural commemora els deu anys de la seva creació reivindicant el potencial del territori més enllà de les grans ciutats. És el missatge comú dels experts que participen a la jornada que se celebra amb motiu d'aquesta efemèride a l'Auditori del campus de Cappont de la Universitat de Lleida. Apunten que és clau per al futur dels territoris rurals evitar el despoblament amb la millora del dinamisme econòmic i amb polítiques públiques transversals que permetin superar els reptes que encara són vigents. Per exemple, la millora de les comunicacions, tant físiques com tecnològiques, o poder disposar dels mateixos serveis públics que als entorns urbans. Una setantena de persones participen a la jornada 'Una dècada de canvis en un Món Rural viu', que s'ha organitzat aquest divendres coincidint amb el desè aniversari de la Fundació del Món Rural. L'objectiu de la sessió és fer balanç d'aquests 10 anys i per això, s'ha convidat economistes, geògrafs, periodistes i ambientòlegs perquè valorin els canvis que ha experimentat el món rural català i plantegin alguns reptes de futur. L'entitat va néixer el 2006 arran de la celebració del I Congrés del Món Rural de Catalunya, que va marcar cinc línies d'actuació : diàleg món urbà/rural, competitivitat, sostenibilitat, vertebració social i repte institucional. Segons ha informat la Fundació, durant aquesta dècada s'han treballat 66 estudis, recerques, informes i publicacions i també s'han celebrat més de 60 jornades. Ignasi Aldomà, geògraf i professor de la Universitat de Lleida (UdL), que va liderar el projecte de l'Atles de la nova Ruralitat encarregat per la Fundació, ha explicat que el món rural ha aguantat millor la crisi que ha marcat els darrers anys gràcies a la resistència del sector agrari -sobretot del porcí i la fruita- i també al turisme interior, afavorit per nous atractius com els esports d'aventura o el senderisme. Segons Aldomà, el principal repte de futur és "aconseguir el màxim d'autonomia pels habitants de les àrees rurals, de manera que ells puguin treure el màxim benefici de l'explotació dels propis recursos, que són molt abundants i que són els que necessita la societat urbana". En aquest sentit, ha apuntat com a punts forts a potenciar l'agricultura ecològica i de qualitat, el turisme sostenible i les energies renovables. En aquest darrer cas, però, ha insistit que cal garantir que les rendes que generen es quedin al territori "i no passi com amb l'energia hidroelèctrica o els gran molins de vent, es creen grans instal·lacions al medi rural però, en canvi, a nivell d'ocupació no signifiquen gairebé res i les rendes se'n van a les grans empreses". "Ha de ser possible que les iniciatives parteixin del mateix territori i el mateix territori es pugui alimentar d'aquestes energies, això és fonamental", ha reiterat. L'economista i membre del departament de Geografia i Sociologia de la UdL, Ramon Morell, ha posat l'èmfasi en el "repte institucional". Assegura que el Govern ha de definir com vol que sigui el sector agrari català tenint en compte les seves potencialitats i, a partir d'aquí, dissenyar polítiques transversals que impliquin tots els departaments, no només el d'Agricultura. Segons Morell, només d'aquesta manera es podrà garantir que el món rural sigui un sector estratègic que mantingui la cohesió social i vetlli pel patrimoni natural i no passi a dependre només de grans propietaris amb finalitats especulatives.  El director de la Fundació del Món Rural, Marc Riera, ha destacat que la feina feta i les complicitats teixides al llarg dels deu anys de vida de l'entitat els encoratja a "seguir treballant per allò que van ser creats: posar en valor el món rural català pel conjunt de la ciutadania i plantejar solucions als reptes que té la gent que viu i treballa al món rural". Segons Riera, aquests reptes es poden resumir en tres àmbits: la connectivitat tant física com en relació amb internet i les noves tecnologies; fer un món rural viu i sostenible; i generar dinamisme econòmic per tal de fixar la gent al territori. La benvinguda l'ha donada el director general de Desenvolupament Rural, Oriol Ansón. A la jornada també hi ha participat el periodista Lluís Foix, l'especialista en economia agrària Lourdes Viladomiu, el doctor en ciències ambientals Martí Boada o el gerent de la cooperativa d'Ivars d'Urgell, Antoni Pané. La cloenda, a partir de les 14h, la presidirà la consellera d'Agricultura Meritxell Serret. El periodista Lluís Foix ha estat l'encarregat d'abordar el primer dels eixos: diàleg món urbà/rural, del qual ha destacat que cada cop hi ha menys diferències entre un barceloní i un rural i que el futur del món rural passa per augmentar la productivitat i garantir el relleu generacional. Lourdes Viladomiu, especialista en economia agrària, ha parlat de competitivitat en el món rural i ha destacat que, tot i el context econòmic poc propici, s'ha d'avançar cap a un model català d'empresa agrària, que, en la seva opinió, passa per una empresa rural que permeti encabir la diversitat d'ingressos dels agricultors o buscar alternatives a les cooperatives, que han resultat poc eficaces per fer front als grans oligopolis de l'últim esglaó de la cadena alimentària. La sostenibilitat de l'entorn rural i el medi ambient també han estat uns dels eixos temàtics de la Fundació, que en aquest cas ha sotmès a judici l'ambientòleg Martí Boada, qui ha assegurat que el sector primari és clau per la lluita ambiental, la gran causa de futur, segons a afirmat, de la humanitat. El gerent de la cooperativa d'Ivars d'Urgell, Antoni Pané, en la seva ponència sobre vertebració social, ha incidit en l'envelliment de la població, però també en la necessitat de recuperar valors com el treball comunitari o facilitar la implantació de noves cooperatives i el funcionament de les existents. Finalment, la consellera Meritxell Serret, acompanyada pel director de Desenvolupament Rural, Oriol Anson, i el director de la Fundació del Món Rural, Marc Riera, ha assegurat que l'entitat és "una institució de referència quan es vol parlar de món rural" i que la seva funció "encara té sentit perquè el món rural és viu i canviant" i cal donar-li eines per afrontar els reptes de futur. En el transcurs de la jornada, s'ha projectat, en el format de càpsules audiovisuals, les experiències de persones d'origen urbà i rural que han decidit viure i emprendre o continuar el negoci familiar en el món rural. Malgrat les dificultats, estan orgullosos de la seva decisió i creuen que treballar i tenir una bona qualitat de vida en l'entorn rural és possible.

Summary: La Fundació del Món Rural commemora els deu anys reivindicant el potencial del territori


Els Mossos d'Esquadra i la Guàrdia Urbana de Barcelona incrementaran properament la seva presència als carrers per incrementar la seguretat de la ciutat, sobretot en zones i moments molt concorreguts. També s'estudiarà la col·locació d'elements fixos i s'augmentarà la presència de mòbils permanents o temporals en enclavaments importants de la capital catalana. Un grup específic sorgit de la Junta Local de Seguretat estudiarà les mesures. Després de la reunió extraordinària de la Junta Local de Seguretat de Barcelona, on han assistit tots els cossos policials, Ajuntament, Generalitat i govern espanyol, Colau, el conseller d'Interior, Joaquim Forn, i el delegat del govern espanyol a Catalunya, Enric Millo, han explicat que en la trobada s'ha tornat a agrair la feina dels cossos d'emergències i el comportament de la ciutadania. També han destacat que la bona feina feta és gràcies a la coordinació i al treball previ fet durant mesos, sobretot des del novembre del 2015, amb l'atemptat a la sala Bataclan de París, quan es va actualitzar el pla especial d'emergències amb múltiples víctimes. Per tal de millorar encara més la prevenció i la resposta posterior, de la junta n'ha sorgit l'acord de crear un subgrup de tècnics experts que valoraran i proposaran mesures, farà anàlisi de riscos i millorarà els protocols. Entre les mesures concretes que ja es tiraran endavant de forma gairebé immediata, la policia local augmentarà un 10% les hores extres i farà patrullatges amb tres agents, en comptes de dos, i la policia catalana augmentarà un 10% les hores de patrullatge de les unitats de seguretat ciutadana i un 20% les d'ordre públic. L'increment d'efectius, segons Forn, també permetrà a la ciutadania incrementar la seva percepció de seguretat. Els tècnics decidiran quant de temps durarà aquest reforç d'agents. Sobre la polèmica de si s'havien de posar pilones a la Rambla, Millo ha dit que la nota de la policia espanyola només "recomanava" i Forn ha assegurat que mai hi ha hagut discrepàncies sobre aquesta qüestió a les reunions de la Junta de Seguretat, tot i admetre que hi ha opinions diferents entre els experts. Segons ell, blindar les rambles amb elements fixos, podria haver portat els terroristes a altres carrers molt concorreguts de la ciutat. "Fer coses per fer-les, és un error, i cal escoltar els experts", ha dit. En tot cas, ha dit que ja hi ha obstacles fixos i mòbils i que es mantindrà properament una trobada específica amb el Patronat de la Sagrada Família per revisar i acordar noves mesures de seguretat. En tot cas, s'ha acordat incrementar l'ús d'obstacles mòbils en diversos indrets amb gran concentració de persones, i s'estudiaran els entorns amb gran afluència permanent de persones i de caràcter simbòlic per tal d'establir mesures de caràcter permanent, com ara la conversió de carrers en zones de vianants, la instal·lació d'obstacles fixos o intervencions urbanístiques específiques. Es reforçarà la vigilància en grans esdeveniments com concerts, partits de futbol, manifestacions o festes majors. El conseller Forn ha explicat que es reforçarà la vigilància en estacions de tren, aeroports i zones turístiques fora de Barcelona i s'ampliaran alguns perímetres de seguretat. També es millorarà la qualitat i la definició de les càmeres de videovigilància. En el marc de les mesures proposades pel Ministeri de l'Interior, Forn ha avançat que els Mossos incrementaran la col·laboració amb les policies locals i formaran els seus agents en la detecció de radicalismes i gestió d'emergències, cosa que ja s'estava fent amb la Guàrdia Urbana de Barcelona. D'altra banda, també s'acceleraran els tràmits per projectar i licitar una nova sala conjunta d'emergències a l'antic Palau d'Esports de Montjuïc, que substituirà l'actual del mateix carrer Lleida, que s'ha quedat petita i obsoleta. La sala coordina la gestió d'emergències de Guàrdia Urbana, Mossos d'Esquadra, Bombers de Barcelona i altres cossos operatius. Aquest nou espai comptaria amb aules de formació. "La ciutat ho necessitava, i l'atemptat obliga a fer-ho quan abans millor", ha dit Colau.

Summary: Mossos i Urbana incrementaran la presència policial als carrers de Barcelona


Oriol Junqueras ha demanat aquest divendres ''esforçar-se fins l'últim moment'' perquè el 28-A no falti cap vot republicà a les urnes. Junqueras ha fet una crida a la mobilització i als indecisos per concentrar el vot dels qui volen ''canviar profundament la realitat'' en ''l'únic partit independentista que pot guanyar aquestes eleccions''. En una connexió des de la presó de Soto del Real al costat del candidat al Senat, Raül Romeva, el líder d'ERC i candidat al Congrés ha recordat ser el partit que fa ''més temps' que treballa per la independència i per això ha defensar que ''millor que ningú'' poden ''culminar el camí cap a la república catalana''. ERC ha escollit Badalona per tancar la campanya electoral en un acte en el qual també hi ha participat la secretària general del partit, Marta Rovira.

Summary: Junqueras crida a “esforçar-se fins l'últim moment” perquè ERC guanyi el 28-A concentrant el vot independentista


El jutjat ha tancat la instrucció de la causa del 9-N i ha conclòs que s'ha de seguir l'acusació contra l'expresident de la Generalitat Artur Mas, l'exvicepresidenta del Govern Joana Ortega i l'exconsellera d'Ensenyament Irene Rigau, pels presumptes delictes de desobediència i prevaricació administrativa. El magistrat envia la causa a judici i ha acordat donar trasllat a les parts perquè en sol·licitin l'obertura i presenten els escrits de qualificació, o bé l'arxivament de la causa. D'aquesta manera, ha desestimat la petició d'arxivament que havien sol·licitat les defenses dels investigats.

Summary: El jutge tanca la instrucció del 9-N i manté les acusacions contra Mas, Ortega i Rigau per desobediència i prevaricació


L'aeroport de Reus continua la seva remuntada i aquest passat mes de setembre ha rebut un total de 125.757 passatgers, un 18% més que en el mateix mes de l'any passat. En l'acumulat de l'any, ja són 725.500 els usuaris que han passat per aquestes instal·lacions, el que suposa un augment del 15,2% respecte el mateix període del 2015. Pel que fa al nombre d'operacions, en el darrer mes s'han dut a terme 1.499 moviments, un 10,1% més que al setembre de l'any anterior. En els nou primers mesos de l'any, es comptabilitzen fins a 11.490 aterratges i enlairaments, la qual cosa suposa un increment del 7,9% respecte el mateix període de l'any passat.

Summary: L'aeroport de Reus rep més de 125.000 passatgers aquest setembre, un 18% més que l'any passat


Les 9.600 places d'apartament turístics de la capital catalana tenen en aquests moments unes reserves amb una ocupació del 65% per els dies de la pròxima setmana que coincideix amb el Pont de la Puríssima i el dia de la Constitució, segons xifres facilitades per la patronal dels apartaments, Apartur, que presideix Enrique Alcántara. Fonts d'Apartur asseguren que les contractacions d'última hora permeten preveure un percentatge més alt d'ocupació, cosa que assegura una bona primera setmana de desembre amb un llarg pont per les dues festes que cauen en dimarts i dijous. Els principals mercats emissors seran els turistes procedents de la resta de comunitat autònomes i els turistes de països europeus.  Des de la patronal Apartur expliquen que tradicionalment els clients que ocupen els apartaments turístics de la ciutat de Barcelona en el Pont de la Puríssima són turistes procedents d'altres autonomies de l'Estat i visitants de països pròxims a Catalunya com són els italians, els francesos, els britànics o alemanys.  Aquest any, el fet que el dia de la Constitució sigui dimarts, i la Puríssima dijous, farà que els turistes de la resta de comunitats autònomes aprofitin aquesta llarga setmana de festa per desplaçar-se a Barcelona, visitar la ciutat i gaudir de l'oferta gastronòmica.  La procedència dels clients que contracten places en els apartaments en festes tant curtes , que es tradueixen en un llarg cap de setmana, és natural que siguin ciutadans que viuen en ciutats relativament pròximes que destinen un màxim de tres hores en el desplaçament per avió per aprofitar les festes i visitar una ciutat amb tants punts d'interès turístic com Barcelona.  En el Pont de la Puríssima de l'any passat, el percentatge de reserves dies abans de l'arribada de les festes era del 75% per als apartaments afiliats a la patronal Apartur.

Summary: Els apartaments turístics de la ciutat de Barcelona preveuen una ocupació del 65% en la setmana del Pont de la Puríssima


Els socialistes reuneixen aquest dilluns la seva executiva per fer una proposta a Podem ACN Madrid.-El líder de Podem, Pablo Iglesias, ha emplaçat aquest dilluns el PSOE a “fer els deures” al juliol i concretar ja un “govern de coalició” amb Podem. Iglesias ha recordat que a seva formació ja ha “flexibilitzat la seva posició” en aspectes com el de no fixar línies vermelles respecte a Catalunya, i ara es conforma amb què “determinats articles de la Constitució es facin reals”. Iglesias i el líder del PSOE, Pedro Sánchez, es reuniran aquest dimarts en la nova ronda de contactes que ha convocat el president del govern espanyol en funcions. Prèviament aquest dilluns l’executiva del PSOE es reuneix per aprovar una “proposta concreta” a Podem. En declaracions als mitjans, Iglesias ha insistit que la seva formació vol integrar-se a l’executiu: “Defensarem una negociació integral d’equips de govern, perquè els programes quan no van acompanyats d’equips de govern es queden en paper mullat”, ha dit.

Summary: Iglesias emplaça el PSOE a “fer els deures” al juliol i concretar ja “un govern de coalició”


La Federació Espanyola del Vi i Alimentaria arriben a un acord per impulsar la primera edició de l'esdeveniment, que se celebrarà el febrer de 2020 ACN Barcelona.-El nou saló vitivinícola de Fira de Barcelona, el Barcelona Wine Week, ha rebut suport del sector de l'Estat. La Federació Espanyola del Vi (FEV) ha arribat a un acord amb Alimentaria firmat aquest dijous i s'ha compromès a impulsar l'esdeveniment, que se celebrarà del 3 al 5 de febrer del 2020. L'organització, que agrupa 600 empreses, animarà les bodegues espanyoles més reconegudes a ser-ne expositores i convidarà 1.000 professionals compradors de vi de l'Estat i 300 d'internacionals de 37 països "estratègics" pel sector com el Regne Unit, Alemanya, Estats Units, Rússia, Mèxic, Brasil o la ciutat de Hong Kong. L'esdeveniment ocuparà 30.000 metres quadrats dels recintes de la Fira amb uns 600 expositors i preveu reunir 15.000 visitants professionals i organitzar 5.800 reunions. L'empresa pública va anunciar que creava l'esdeveniment a través de la societat Alimentaria Exhibitions el passat febrer per "visibilitzar la potència internacional dels vins espanyols" i potenciar una de les principals indústries productores i exportadores. El saló serà de caràcter biennal i s'articularà al voltant de la diversitat de zones productores a Espanya. L'espai ha sorgit com a una "emancipació" de la zona dedicada al vi de la fira gastronòmica Alimentaria, Intervin. A més de vins ecològics o biodinàmics, la fira també comptarà amb destil·lats, equips, utensilis i serveis orientats al sector. Fira espera que la col·laboració estratègica amb la federació es vegi reflectit en el nombre de visitants de l'Estat. El director general d'Alimentaria Exhibitions, José Antonio Valls ha destacat en declaracions recollides en un comunicat que el saló vol ser un fidel reflex de l'estat de la indústria del vi a Espanya i una oportunitat per continuar potenciant la seva internacionalització. "El paper de la FEV com a soci estratègic i altaveu d'inquietuds i necessitats del sector serà clau per fer d'aquest projecte la gran plataforma de negocis i oportunitats que tots els agents del sector estan esperant", ha dit Valls. D'altra banda, el director general de la FEV ha assegurat que el saló és "una bona notícia" que pot contribuir a millorar la imatge i el valor del vi espanyol als mercats internacionals. Per afavorir els contactes entre els expositors i els distribuïdors, importadors, majoristes o detallistes, es posarà en marxa una eina informàtica anomenada BWW Matchmaking System que permetrà "optimitzar" el contacte entre ells. A més, es reservarà un espai per a fer-hi sessions formatives, conferències i taules rodones que també comptarà amb instal·lacions artístiques i degustacions amb música. Segons l'organització, la gastronomia tindrà un "paper fonamental al saló" amb la presència de cuiners "molt reconeguts". En aquest espai multidisciplinari, els professionals podran tastar vins en una barra amb productes elaborats per 50 enòlogues per promoure la visibilitat de les dones al sector.

Summary: El nou saló Barcelona Wine Week rep el suport del sector vitivinícola de l'Estat


Els Mossos d'Esquadra van detenir el 8 de setembre un turista suec de 25 anys per fer tocaments i agredir sexualment quatre noies a Barcelona. A l'arrestat, que estava de vacances a la capital catalana, se l'acusa de tres agressions sexuals, un abús sexual i dos delictes de lesions. L'home sempre actuava de la mateixa manera: assaltava les dones per darrere i amb una mà els tapava la boca i amb l'altra feia els tocaments. Si les víctimes s'hi resistien amb molta força, les tirava a terra, cosa que va provocar lesions a algunes d'elles. En la darrera agressió, la dona va començar a cridar i diverses persones van anar a socórrer-la. L'agressor va aconseguir fugir però dos corredors que estaven per la zona van poder-lo atrapar i retenir fins que va arribar la policia. L'agressor ha passat a disposició judicial aquest diumenge al matí i el jutge n'ha decretat l'ingrés a presó. El detingut, de nacionalitat sueca, estava a Barcelona de vacances i no té antecedents policials. La Unitat d'Investigació de la comissaria de Sants–Montjuïc s'ha fet càrrec del cas per esclarir més detalls d'aquestes agressions i buscar possibles víctimes. Per ara, la policia ha trobat quatre dones que han estat víctimes de l'arrestat i ja els ha pres declaració.

Summary: A presó un turista per agredir sexualment quatre noies a Barcelona


La Direcció General de Modernització de l’Administració de Justícia ha estat guardonada en la sisena edició del premi Qualitat de la Justícia, que atorga el Consell General del Poder Judicial (CGPJ). S’ha imposat en l’apartat a la millor iniciativa per a una justícia més eficaç pel projecte ‘Implementar l’oficina judicial amb garanties d’èxit’. El guardó ha estat recollit aquest dimecres al matí per la directora general de l’ens, Rosa Anna Castillo, en un acte organitzat a la seu del CGPJ i presidit pel president de l’òrgan de govern dels jutges i del Tribunal Suprem, Carlos Lesmes.  Castillo ha afirmat que “no hi ha cap procés de digitalització a Europa que tingui un abast comparable al de la justícia catalana”. Ha admès que el projecte pot presentar “alguns inconvenients” en el dia a dia però ha subratllat que és “absolutament necessari”. El Departament de Justícia inverteix aquest any set milions d’euros en el projecte.   Aquest és el primer premi que rep la Conselleria dins l’àmbit organitzatiu vinculat a la implementació de l’oficina judicial. En anteriors edicions, el Departament va rebre quatre premis del mateix organisme per la tasca pionera en la implementació d’eines TIC.   Amb els premis Qualitat de la Justícia, el CGPJ reconeix les iniciatives dels òrgans judicials, administracions i entitats que més han destacat en la millora de la qualitat en el servei públic de la justícia.

Summary: El Departament de Justícia rep el premi Qualitat 2015 pel seu procés de digitalització


El president del govern espanyol, Mariano Rajoy, ha valorat l'anunci de Podem de portar davant el Tribunal Constitucional l'article 155. El president espanyol s'ha preguntat en veu alta què volia Podem que fes el govern de l'Estat quan, segons Rajoy, un territori "s'inventa una legalitat, no reconeix la Constitució, treu als espanyols el dret a decidir sobre què és el seu país, no deixa parlar l'oposició i declara la independència". "No fer res seria absurd", ha afirmat des de Costa de Marfil, on participa en una cimera euro-africana. Rajoy afegeix que és "el mínim que podien fer" i defensa que el 155 és "absolutament democràtic" i que s'ha aplicat amb "proporcionalitat" a Catalunya. "Ara tothom té clar que l'Estat es pot defensar si algú ataca la seva essència i el que està més arrelat a l'ànima dels espanyols", ha subratllat.  Rajoy ha criticat la iniciativa de Podem de portar davant del TC l'aplicació del 155. Considera que "tothom és lliure de fer el que estimi oportú" però destacat que l'article és "absolutament democràtic" i qüestiona als de Pablo Iglesias què esperaven que fes l'Estat davant els passos que feia Catalunya, que van culminar amb la declaració d'independència del 27 d'octubre.  "Què volien que fessin?"', s'ha preguntat Rajoy, que ha descrit la situació que, segons el president espanyol, es va viure a Catalunya amb "un Parlament que no reconeix la Constitució i s'inventa una legalitat paral·lela que treu als espanyols el dret a decidir sobre el que és el seu país". Rajoy assegura també que "no es va deixar exercir a l'oposició" i que es va declarar la independència. "Podem el que vol és que no fem res, tal absurd no té cap sentit", ha sentenciat.   El president espanyol ha defensat que les mesures aplicades –com la dissolució del Parlament, el cessament de tot el Govern i la convocatòria d'eleccions- són "democràtiques i proporcionals" i recorda que van comptar amb el "suport majoritari del Senat". "Sincerament, crec que és el mínim que podíem fer", valora.  Segons Rajoy, l'aplicació del 155 ha servit perquè "tothom tingui clar" que l'Estat "es pot defensar si algú ataca la seva essència i el que està més arrelat a l'ànima dels espanyols", ha subratllat.

Summary: Rajoy replica a Podem que el 155 és "absolutament democràtic" i veu "absurd" no fer res davant d'una DUI


9 de cada 10 contractes públics en l’àmbit dels serveis de les persones no s’exigeix cap mínim de qualitat a les ofertes segons mostra l’informe ‘La qualitat de la contractació pública en l’àmbit dels serveis a les persones. Una anàlisi dels 8 principals ajuntaments de Catalunya’, presentat aquest dimarts per la Taula del Tercer Sector Públic. El director de l’Institut d’Estudis Regionals i Metropolitans, Ricard Gomà, ha afegit que aquest és “un element important” , ja que fixar uns mínims de qualitat seria una pràctica “significativa de millora”. Per la seva banda, l’estudi mostrava que les empreses amb finalitats lucratives assoleixen la majoria de les adjudicacions, ja que acaparen gairebé el 60% del volum total de contractes, mentre que les entitats socials del Tercer Sector i l’Economia Social es queden amb un 39%.

Summary: 9 de cada 10 contractes públics en l’àmbit dels serveis de les persones no exigeixen cap mínim de qualitat a les ofertes


La corporació Abertis ha iniciat contactes per poder allargar els seus contractes de peatges, com el de l'AP-7, i poder compensar la caiguda del trànsit a causa del confinament i les restriccions a la mobilitat. Així ho ha avançat el diari 'Ara', que apunta que la companyia ha començat a parlar amb el govern espanyol perquè les seves concessions s'ampliïn durant el mateix temps que duri l'estat d'alarma. La maniobra d'Abertis arriba després que en les mesures aprovades per l'executiu per fer front a la crisi del coronavirus s'establís el dret a compensació per a les empreses que s'han vist obligades a tancar. En ser un servei essencial, Abertis no ha pogut fer- ho i, per tant, ara busca poder compensar les pèrdues. Així, si la companyia aconsegueix que s'allarguin els seus contractes els peatges de l'AP-7 (Tarragona-la Jonquera), l'AP-2 (Barcelona-Saragossa) i la C-32 (Barcelona-Palafolls) no acabarien l'1 de setembre de l'any vinent, com està previst, sinó més endavant. Segons apunta l''Ara', la companyia ha contactat tant amb el mateix govern com amb els partits al Congrés, per si els decrets que regulen les compensacions passen a ser projectes de llei modificats que tindrien esmenes i, per tant, hi hauria capacitat d'incidència per part de les formacions polítiques.

Summary: Abertis demana allargar els seus contractes de peatges i compensar la caiguda de la mobilitat pel confinament


L'enganxada del pantògraf d'un tren amb el fil de contacte de la catenària entre les estacions de l'Aldea-Amposta i Tortosa ha obligat a tallar aquest dijous al migdia la circulació de combois en aquest tram. Segons Renfe, els fets han passat a l'estació de Camp-redó quan faltaven 10 minuts per les dotze del migdia i els 58 passatgers que viatjaven al tren que ha provocat l'avaria seran evacuats per carretera a la següent estació. Aquesta incidència afecta els serveis Regionals que enllacen Tortosa amb Barcelona i València. Per facilitar la mobilitat dels viatgers afectats, la companyia ferroviària està treballant per establir un servei alternatiu per carretera entre l'Aldea i Tortosa. L'avaria no afecta els trens de Llarga Distància del Corredor Mediterrani i ofereixen el servei habitual. Com a mesura preventiva, Protecció Civil ha activat la prealerta del Ferrocat.

Summary: Una incidència al sistema d'electrificació interromp la circulació de trens entre l'Aldea i Tortosa